**Gălbenuş sub coji de nori**

*Ion.mihaiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Fă-mă, Doamne, să însemn

cât un car zidit în lemn,

cât un vierme de mătase

rozând frunzele cărnoase,

cât o floare de salcâm

răspândind spre cer parfum,

cât un ou sub o găină,

în plămada Ta divină !

Doamne, lasă-mă să fiu

şi devreme şi târziu,

şi prelung dar şi subţire,

deşirat din a Ta fire

într-un ghem să mă adun

şi mai rău dar şi mai bun,

apoi iar să fiu ţesut

şi-n prezent dar şi-n trecut !

Să m-adaug ţesăturii

îmbrăcând coapsa naturii,

nod în nod şi fir cu fir,

şi-n credinţă şi-n delir,

să fiu aripi de mătase,

car în lemn visându-şi case,

un salcâm cu albe flori,

gălbenuş sub coji de nori !

15 februarie 2016, Bucureşti